Kollár, Miroslav, poslanec NR SR (2021-03-30):
Vážené kolegyne, kolegovia, dovolím si k tejto téme vystúpiť nielen ako váš poslanecký kolega, ale tiež ako primátor a viceprezident Únie miest Slovenska a dovolím si tlmočiť stanovisko mojich kolegov a primátorov a únie k problematike klimatických zmien. Prečo je úloha miest taká dôležitá z pohľadu očakávaných klimatických zmien? Jednoducho preto, že v mestách žije viac ako 55 % svetovej populácie a najmä mestá globálne produkujú viacej ako 70 % emisií skleníkových plynov. Takisto sú to mestá, ktoré spotrebúvajú dve tretiny všetkej svetovej spotreby energie, a viac ako 70 % miest už dnes bojuje s konkrétnymi, reálnymi následkami zmeny klímy. Únia miest Slovenska a moji kolegovia primátori podporujú iniciatívu Klíma ťa potrebuje a mestá, tak ako tu už spomínala kolegyňa, že Zlaté Moravce tak urobili, budú postupne vyhlasovať stav klimatickej núdze. Nechcú čakať iba na nás alebo na štát. Klimatická kríza nemá ani počas pandémie péenku, ani dovolenku. Pred touto krízou nás nezachráni žiadna vakcína ani testovanie. Únia miest Slovenska sa preto oficiálne pripojila k iniciatíve Klíma ťa potrebuje, ktorá je jednou z najväčších petícií s apelom na riešenie klimatickej krízy v histórii Slovenska. Cieľom iniciatívy je vyslať zásadný signál slovenskej politickej reprezentácii, že na Slovensku je veľká skupina ľudí, ktorej nie je ľahostajné riešenie následkov a príčin klimatickej zmeny a krízy, a sledujeme to aj posledný rok, ktorý priniesol do našich životov veľa nepredvídaných situácií, na ktoré sme neboli pripravení, a začali sme viac vnímať, ako sme zraniteľní. Preto verím, že aj vďaka tejto petícií začneme viac vnímať, aká je naša planéta zraniteľná. Na dôsledky spôsobu, akým žijeme naše životy. Členské mestá únie, ako som spomínal, plánujú postupne vyhlasovať stav klimatickej núdze. Týmto krokom chcú deklarovať záujem o riešenie klimatickej krízy, prijať svoj podiel zodpovednosti v tejto oblasti a požiadať aj obyvateľov o vzájomnú podporu a spoluprácu v ďalších krokoch, ktoré si riešenie environmentálnych problémov v mestách a samosprávach bude ďalej vyžadovať. Tak ako preverila schopnosť samospráv celosvetová pandémia nového koronavírusu, zmena klímy a klimatická kríza bude ďalšou skúškou, pred ktorou budú stáť nielen štáty, ale aj mestá, obce, regionálne samosprávy. Únia miest Slovenska, moji kolegovia si uvedomujú, že akékoľvek deklarácie a čakanie na pokyny zhora nič nezmenia dostatočne rýchlo, a to, čo nemáme v súvislosti s klimatickými zmenami, je čas. Preto treba začať konať tam, kde je reálny priestor na konkrétne zmeny, a zároveň spoločne vyvíjať tlak na vyššie úrovne správy štátu tak, aby pre urgentné zmeny vytvorili nové podmienky. Únia miest Slovenska bude požadovať alebo v súčasnosti požaduje, aby centrálna vláda zohľadnila zvýšené výdavky miest spojené s adaptáciou a mitigáciou na zmeny klímy vo všetkých pravidlách a nástrojoch financovania územnej samosprávy. Bez týchto opatrení na centrálnej úrovni sa mestá nemôžu plne prihlásiť ani k mnohým zeleným iniciatívam Európskej únie. Keď použijem praktický príklad povedzme na našom meste, to vyhlásenie stavu klimatickej núdze, tak ako to robíme dnes my, je, samozrejme, v prvom rade silným symbolickým aktom. Je ale dôležité, aby na jednej strane bolo opreté o reálne dáta a hlavne aby sa ním práca na znižovanie dopadov klimatickej zmeny nekončila, ale začínala. Poviem, ako na to ideme u nás. Tiež sme sa bavili o tom, či ideme vyhlásiť stav klimatickej núdze, alebo nie. Povedali sme si, najprv zistíme, aká je reálna situácia u nás v meste. To znamená, od minulého roku pracujeme na príprave stratégie, adaptácie, nepriaznivé dôsledky klímy na území nášho mesta a dnes máme za sebou prvú z dvoch častí. Máme spravený tzv. clima scan, to znamená hodnotenie zraniteľnosti mesta na dopady zmeny klímy. To znamená, vieme presne, kde nás tlačí topánka, v ktorých miestach, v ktorých oblastiach, a na ne bude nadväzovať druhá časť, to znamená samotná stratégia smerovania mesta v adaptácii na zmenu klímy vrátane akčného plánu, konkrétnych aktivít aj systém implementácie tejto adaptačnej stratégie. Prečo je to dôležité? Nedá sa asi paušálne povedať, ktoré sú tie hranice poškodenia klímy v jednotlivých mestách, obciach a regiónoch, na základe ktorých majú samotné mestá vyhlasovať stav klimatickej núdze, ale mať aspoň elementárne dáta, o ktoré vlastne tento symbolický akt oprieme, je podľa nás nevyhnutné. A na druhej strane je nevyhnutné mať na týchto dátach postavenú stratégiu, dôležité preto, aby sme tie peniaze, o ktorých som hovoril asi pred tromi minútami, používali účelne, pretože je to, samozrejme, téma, ktorá bude sexi a na ktorú určite pôjde veľa peňazí, ale myslím si, že tie opatrenia, ktoré sa za tieto peniaze budú robiť, majú nadväzovať naozaj na skutočné poznanie situácie a tých konkrétnych problematických miest. A jednoducho to financovanie a využívanie tých peňazí, či sú naše národné, alebo európske, musí byť zmysluplné, efektívne, aby sa nerobili projekty pre projekty, pretože to je naozaj ľúbivé. Na toto jednoducho čas nemáme. Preto verím, že aj o tomto formálnom akte, ktorý, verím, že spolu urobíme, budú nasledovať zmysluplné konkrétne opatrenia na využitie toho veľkého balíka peňazí, ktoré do zelených opatrení pôjde. Preto vás chcem na záver, vážené kolegyne a kolegovia, poprosiť v mene mojom, v mene Únie miest Slovenska, v mene kolegov primátorov, aby sme podporili túto petíciu tým naším uznesením, aj keď by som bol radšej, keby sme sa rovno prihlásili k vyhláseniu stavu klimatickej núdze, pretože, ako som povedal na začiatku, klimatická kríza nemá ani péenku, ani dovolenku. Ak to urobíme, chcem vám za to poďakovať za naše deti a ešte viac za ich deti. Ďakujem.